Útvar hlavného kontrolóra						     	
Mesta Košice

Správa
o výsledku kontroly

	V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov, vykonal Útvaru hlavného kontrolóra mesta Košice v období od 27. 7. 2009 do 28. 9. 2009 kontrolu hospodárenia a nakladania s majetkom za obdobie rokov 2007 a 2008 na Základnej škole Družicová 4, Košice.

Kontrolou bolo zistené:

Vo funkcii riaditeľa Základnej školy Družicová 4, Košice v roku 2009 došlo k týmto zmenám:
-	PaedDr. Š. L. - ukončil funkciu riaditeľa Základnej školy Družicová 4, Košice dňa 30. 6. 2009, do tejto funkcie bol menovaný menovacím dekrétom zo dňa 1. 7. 2004 
-	Mgr. J. V.– menovacím dekrétom zo dňa 12. 6. 2009 bol menovaný do funkcie riaditeľa Základnej školy Družicová 4, Košice na funkčné obdobie od 1. 7. 2009 do 30. 6. 2014.
Kontrole boli predložené vnútorné smernice platné za kontrolované obdobie rokov 2007 a 2008 a to:
-	Zásady pre obeh účtovných dokladov zo dňa 28. 2. 2005
-	Smernica č. 1/2006 o aplikácii a stanovení postupu verejného obstarávateľa pri realizácii zákona č. 25/2006 Z. z. o verejnom obstarávaní zo dňa 1. 2. 2006
-	Registratúrny poriadok zo dňa 22. 6. 2007
      
I. Plnenie rozpočtu

Plnenie  príjmov  a čerpanie  výdavkov  podľa  schváleného  rozpočtu za kontrolované obdobie udávajú nasledujúce tabuľky.

A.	Prehľad príjmov a výdavkov za obdobie roka 2007
Tabuľka č. 1
Plnenie príjmov za rok 2007 v Sk	
Položka	Príjmy	Schv. rozp.	Upr. rozp.	Skutočnosť	% plnenie	
212	Príjmy z prenajatých budov, priestorov a objektov	200 000,00	245 000,00	245 391,00	100,16	
223	Poplatky a platby za jasle, mat. školy a klub detí	300 000,00	358 000,00	357 700,00	99,92	
292	Príjmy z dobropisov a vratky	0,00	0,00	809,00	–	
200	Nedaňové príjmy spolu	500 000,00	603 000,00	603 900,00	100,15	
Príjmy z vlastníctva (položka 212) v sume 245 391,00 Sk sú za prenájom nebytových priestorov a služobného bytu. Základná škola má na prenájom nebytových priestorov uzatvorené len krátkodobé nájomné zmluvy. 
Tabuľka č. 2
Čerpanie výdavkov v roku 2007 v Sk	
Položka	Výdavky	Schv. rozp.	Upr. rozp.	Skutočnosť	% plnenie	
610	Mzdy, platby a ostatné 
osobné vyrovnania	12 828 000,00	13 273 000,00	13 273 042,00	100,00	
620	  Poistné a príspevky do poisťovní	4 625 000,00	4 623 000,00	4 622 869,00	100,00	
630	Tovary a služby	4 187 000,00	5 290 000,00	5 291 531,75	100,03	
640	Bežné transfery	30 000,00	240 000,00	240 086,00	100,04	
600	Bežné výdavky spolu	21 670 000,00	23 426 000,00	23 427 528,75	100,01	
700	Kapitálové výdavky	0,00	801 000,00	800 870,00	99,98	
Výdavky celkom	21 670 000,00	24 227 000,00	24 228 398,75	100,01	

Z celkovej sumy bežných výdavkov 23 427 528,75 Sk predstavujú výdavky na mzdy a prislúchajúce odvody sumu 17 895 911,00 Sk, čo je 76,39 % z bežných výdavkov.

Výdavky na tovary a služby predstavovali sumu 5 291 531,75 Sk. Z toho najväčšiu časť výdavkov tvoria úhrady za energie, vodu,  poštovné a telekomunikačné služby vo výške 3 218 300,15 Sk (položka 632).

Výdavky na služby, ako školenia, dohody o vykonaní práce a podobne vo výške 504 097,60 Sk (položka 637).

Výdavky za materiál boli v sume 778 446,30 Sk, z ktorej najväčšiu časť predstavovali výdavky na zakúpenie školského nábytku v sume 143 118,40 Sk. Ostatné výdavky za materiál sa týkali nákupu kníh, časopisov, výpočtovej techniky, hygienických a čistiacich potrieb (položka 633).

Výdavky na rutinnú a štandardnú údržbu predstavovali sumu 784 977,70 Sk, v tom sú výdavky na údržbu plavárne v sume 213 000,00 Sk a výmena PVC podláh v sume 301 930 Sk (položka 635).

Výdavky na cestovné náhrady predstavovali sumu 5 710 Sk (položka 631).

B.	Prehľad príjmov a výdavkov za obdobie roka 2008
Tabuľka č. 3
Plnenie príjmov za rok 2008 v Sk	
Položka	Príjmy	Schv. rozp.	Upr. rozp.	Skutočnosť	% plnenie	
212	Príjmy z prenajatých budov, priestorov a objektov	200 000,00	140 000,00	139 759,00	99,83	
223	Poplatky a platby za jasle, mat. školy a klub detí	300 000,00	402 000,00	402 110,00	100,03	
292	Príjmy z dobropisov a vratky	0,00	320 000,00	319 985,30	100,00	
200	Nedaňové príjmy spolu	500 000,00	862 000,00	861 854,30	99,98	

	Na celkových príjmoch sa podieľali  aj príjmy z dobropisov z vyúčtovania TEHO v sume 315 652,30 Sk a SPP v sume 4 333,00 Sk, celkovo v sume 319 985,30 Sk (položka 292).

Tabuľka č. 4
Čerpanie výdavkov v roku 2008 v Sk	
Položka	Výdavky	Schv. rozp.	Upr. rozp.	Skutočnosť	% plnenie	
610	Mzdy, platby a ostatné 
osobné vyrovnania	11 728 000,00	13 480 000,00	13 479 654,00	100,00	
620	  Poistné a príspevky do poisťovní	6 553 000,00	4 710 000,00	4 709 622,00	99,99	
630	Tovary a služby	4 073 000,00	4 521 000,00	4 516 128,25	99,89	
640	Bežné transfery	15 000,00	230 000,00	230 114,00	100,05	
600	Bežné výdavky spolu	22 369 000,00	22 941 000,00	22 935 518,25	99,98	
700	Kapitálové výdavky	0,00	3 581 000,00	3 580 783,00	99,99	
Výdavky celkom	22 369 000,00	26 522 000,00	26 516 301,25	99,98	

Z celkovej sumy  bežných výdavkov 22 935 518,25 Sk predstavujú výdavky na mzdy a prislúchajúce odvody sumu 18 189 276,00 Sk, čo je 79,31 % bežných výdavkov.

Výdavky na tovary a služby predstavovali sumu 4 516 128,25 Sk. Z toho tvoria úhrady za energie, vodu, poštovné a telekomunikačné služby sumu vo výške 2 670 238,00 Sk (položka 632).

Výdavky za služby v roku 2008 (položka 637) predstavovali finančnú čiastku  vo výške 749 765,57 Sk.

Výdavky za materiál boli v sume 778 120,08 Sk, v tom sú zahrnuté výdavky na zakúpenie školského nábytku vo výške 96 899,30 Sk, výpočtovej techniky vo výške 93 348 Sk a ostatné výdavky prevažne na nákup čistiacich potrieb (položka 633).

Výdavky na rutinnú a štandardnú údržbu predstavovali sumu 300 655,60 Sk, z ktorej najväčšiu časť predstavovali výdavky na výmenu PVC podláh v sume 199 246,80 Sk (položka 635). 

Výdavky za cestovné náhrady predstavovali sumu 17 349 Sk, v tom najväčšie výdavky boli za úhradu zahraničnej cesty, ktorá bola za účelom sektorovej návštevy učiteľov ZŠ v Európskom parlamente v Bruseli vo výške 9 045 Sk (položka 631).

II. Príjmy

Všetky príjmy organizácie, ktoré boli zúčtované na príslušnom účte (účet 223) sú vedené na bankovom účte č. 0503991002/5600 v Dexia banka Slovensko, a. s. Finančné prostriedky z uvedeného účtu boli v priebehu roka odvádzané na účet zriaďovateľa – Mesto Košice. 

      Príjmy z prenajatých budov, priestorov a objektov (položka 212 – Príjmy z majetku)

	Kontrolou nájomných zmlúv bolo zistené, že ZŠ Družicová 4 má uzatvorenú Zmluvu o nájme služobného bytu č. 223222006 zo dňa 12. 1. 2006, ktorá bola uzatvorená na dobu neurčitú. Predmetom nájmu je služobný byt o celkovej výmere 64,8 m2. Služobný byt má prenajatý p. V. K., ktorý vykonáva funkciu školníka.
Úhrada za prenájom bytu bola vypočítaná podľa Evidenčného listu, tvoriaceho súčasť zmluvy vypracovanej vedením školy zo dňa 2. 1. 2006  na dobu neurčitú. Výška nájomného bola stanovená mesačne vo výške 3 276 Sk. Nájomca platí nájomné v určenej výške pravidelne.
Mestské zastupiteľstvo v Košiciach uznesením č. 89  dňa 26. a 27. apríla 2007 schválilo nové pravidlá prenajímania majetku mesta Košice v školách a školských zariadeniach.

Podľa § 9 ods. 1 Pravidiel prenajímania v školách a školských zariadeniach sa byty v školách a školských zariadeniach v majetku mesta  prenajímajú na dobu určitú, najdlhšie na dobu troch rokov.

III. Výdavky

	Výdavky organizácie, ktoré sú zúčtované na príslušnom účte (účet 222) sú vedené na bankovom účte č. 05045958001/5600 vedenom v Dexia banke Slovensko, a. s.

           Zmluva  o  právnej  pomoci                          
    
      	Riaditeľ ZŠ PaedDr. Š. L. dňa 1.8.2005 uzatvoril Zmluvu o právnej pomoci s advokátkou JUDr. A.  R. Odmena bola stanovená mesačne vo výške 2 500 Sk. Zmluva bola uzatvorená na dobu neurčitú. 
	Dodatkom č. 1 k zmluve o poskytovaní právnej pomoci zo dňa 1. 5. 2008 bola upravená paušálna odmena na 3 000 Sk mesačne. 

     	V zmysle § 6 ods. 8 písm. e) zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov poskytuje právnu pomoc školám zriaďovateľ  Mesto Košice. 
	Organizačný poriadok Magistrátu Mesta Košice ustanovuje oddeleniu školstva  - Referátu ekonomiky škôl s školských zariadení a to: „poskytovanie právneho poradenstva riaditeľom škôl v súlade s platnou právnou úpravou – s výnimkou metodiky vyučovania“

Konkrétna právna pomoc ZŠ kontrole nebola preukázaná. Z uvedeného dôvodu uzatvorená zmluva s advokátkou a s tým spojené platby sú nehospodárne použité finančné prostriedky.

IV. Kapitálové výdavky

Kapitálové výdavky za rok 2007 boli použité na zabezpečenie realizačného stavebného projektu “Sanácia statických porúch ZŠ Družicová 4, Košice“ vo výške 800 870 Sk.

Kapitálové výdavky za rok 2008 sa použili na rekonštrukciu ihrísk v areáli ZŠ vo výške 3 468 000 Sk a nákup zariadenia do školskej jedálne – smažiaca panvica v sume 112 783 Sk.

Mestské zastupiteľstvo v Košiciach uznesením č. 486 zo dňa 26. – 27. 6. 2008 pri druhej úprave rozpočtu Mesta Košice schválilo  kapitálové výdavky na rekonštrukciu ihriska ZŠ Družicová 4 vo výške 3 150 000 Sk.
Finančné krytie kapitálových výdavkov na rekonštrukciu ihrísk potvrdilo oddelenie školstva MMK akceptačným listom zo dňa 7. 7. 2008.
Listom zo dňa 12. 11. 2008 požiadala ZŠ o dofinancovanie rekonštrukcie ihriska potrebné na zatrávnenie na výšku finančných prostriedkov t. j. 3 468 tis. Sk.
Mestské zastupiteľstvo v Košiciach uznesením č. 684 zo dňa 10. 12. 2008 pri 6. úprave rozpočtu  Mesta Košice schválilo úpravu kapitálových výdavkov na rekonštrukciu ihriska ZŠ Družicová 4, z pôvodného rozpočtu 3 150 tis. Sk na sumu 3 468 tis. Sk. 

Fakturácia za realizáciu rekonštrukcie ihriska ZŠ: 
-	FA č. 2801251 zo dňa 30. 10. 2008 v sume     590 709,50 Sk 
-	FA č. 2801262 zo dňa 25. 11. 2008 v sume     100 889,00 Sk
-	FA č. 2801330 zo dňa 22. 12. 2008 v sume  2 776 401,50 Sk
SPOLU                                                         3 468 000,00 Sk  

Zmluva o dielo – rekonštrukcia ihrísk v areáli ZŠ Družicová 4

Základná škola vykonala prieskum trhu pre výber dodávateľa na rekonštrukciu ihrísk ZŠ v súlade so Zákonom o verejnom obstarávaní, pri ktorom postupovala formou zadávania zákaziek s nízkou hodnotou. Základná škola postupovala podľa Smernice č. 1/2006 o aplikácii a stanovení postupu verejného obstarávateľa a v súlade so zákonom č. 25/2006 Z. z. o verejnom obstarávaní. 

S najlepšou cenovou ponukou uspela Tamix, s. r. o., s ktorou podpísala ZŠ dňa 15. 10. 2008 Zmluvu o dielo č. 22392008. 

Dňa 19. 12. 2008 bol podpísaný Dodatok č. 1 k zmluve o dielo č. 22392008. V článku II Platobné podmienky – Navýšenie rozpočtu o 350 000 Sk použije zhotoviteľ na práce, ktoré sú naviac, mimo pôvodnej zmluvy. V zmluve je uvedené, že cena je stanovená na základe položkovitého rozpočtu, ktorý tvorí prílohu č. 1  k tomuto dodatku. Pri dodatku č. 1 sa uvedená príloha nenachádza.

Dôležité ustanovenia v zmluve o dielo č. 22392008:

-	Článok IV – Termín plnenia:
ods. 1) Zhotoviteľ sa zaväzuje odovzdať objednávateľovi dielo zhotovené v rozsahu a kvalite uvedenej v článku III. tejto zmluvy v termíne do 20. 12. 2008.

-	Článok V – Cena diela:
ods. 1) Cena za vykonanie prác v zmysle predmetu zmluvy  rozsahu čl. III. je stanovená dohodou zmluvných strán.
ods. 4) Cena  za zhotovenie diela podľa čl. III. vrátane DPH: 3 148 894,- Sk, čo je 104 524,16 EUR.
ods. 7) Zmluvná cena je konečná a zhotoviteľ sa zaväzuje dielo v ponúkanej cene a požadovanej kvalite v súlade s projektom stavby zrealizovať. V cene za zhotovenie diela sú zahrnuté všetky náklady spojené s realizáciou, nie je ju oprávnený zvýšiť.
ods. 10) Objednávateľ si vyhradzuje právo neakceptovať dodatky k zmluve viažuce sa na cenu diela.

-	Článok VI – Platobné podmienky:
ods. 6) Všetky práce a dodávky, ktoré nie sú obsiahnuté v písomne odsúhlasenom rozpočte diela a ktoré bude objednávateľ, v zastúpení stavebným dozorom, požadovať alebo dodať, budú zapísané v stavebnom denníku. Na tieto práce nad rámec schváleného rozpočtu bude spracovaný dodatok k zmluve.

-	Článok VIII – Protokol o odovzdaní a prevzatí diela:
Ods. 2) Protokol bude obsahovať najmä základné údaje dokončeného diela, súpis zistených vád a drobných nedostatkov, dohodu o opatrenia a lehotách na ich odstránenie, prípadne o iných právach zodpovednosti za vady.

Základná škola listom zo dňa 16. 3. 2009  reklamovala vyskytujúce sa vady diela a to: „preliačeniny na ploche ihriska, ktoré vznikli usadením, klesnutím navozených vrstiev počas zimného obdobia a výsev trávy zasiatej v decembri 2008“ a zároveň v liste požadovala „navozenie zeminy,  vyrovnanie povrchu ihriska a opätovný výsev trávy na ihrisku“

Z kontrolného dňa 28. 7. 2009 zúčastnené strany pri vykonaní fyzickej kontroly stavu prác a kontrol plochy ihrísk spísali zápis na ktorom sa dohodli na ďalšom postupe reklamovaných závad a to: „zrealizovanie postreku na ploche proti burine, odstránenie kameňov z plochy, dorovnanie nerovnosti a preliačenín na ploche ihrísk, úprava plochy okolo rekonštruovaných plôch a dodatočný výsev trávy na celej ploche rekonštruovanej plochy.“ Zápisom z kontrolného dňa sa Tamix, s. r. o. zaviazala, že uvedené práce zrealizuje k 8. 8. 2009.
Tieto práce neboli k uvedenému dňu realizované.

Pri kontrole boli zistené tieto nedostatky:

-	Nebola predložená projektová dokumentácia, na základe ktorej bol stanovený rozpočet a  pridelené kapitálové výdavky na rekonštrukciu ihriska ZŠ Družicová 4, nebola predložená ani ZŠ Družicová, ani dodávateľom diela a nenachádza sa ani na oddelení školstva.

-	V zmluve o dielo č. 22392008 v článku V. – Cena diela , ods. 4) je slovom uvedená cena za zhotovenie diela „trimilióny päťstodevädesiatšesť tisíc sedemsto- devädesiatdva korún“, t. j. o 447 898, Sk viac ako je suma uvedená v číselnej forme. 

-	K dodatku č. 1 nebola doložená príloha rozpočtu prác naviac a nie je možné odkontrolovať na základe čoho bol rozpočet navýšený.
Napriek tomu, že v pôvodnom rozpočte bolo založenie  trávnika na celej ploche, ZŠ požiadala o dofinancovanie akcie práve na zatrávnenie (bez odôvodnenia). 
V stavebnom denníku nie je zápis o vykonaných naviac prácach oproti schválenému rozpočtu. V stavebnom denníku nie je žiadny záznam stavebného dozoru, ktorý mal podľa zmluvy o dielo vykonávať pracovník oddelenia školstva MMK – Ing. E. O., CSc. 

-	Dňa 22. 12. 2008 bol podpísaný Zápis o odovzdaní a prevzatí riaditeľom ZŠ Družicová 4 a konateľom spoločnosti Tamix, s. r. o. V zápise o odovzdaní a prevzatí diela v časti odchýlky od schváleného projektu a ich dôvody je uvedené: 
„Predmet diela je prevedený v súlade s projektovou dokumentáciou“.  

Ďalej bolo kontrolou zistené:

a)	Faktúrou (FA) č. 2801262 bola fakturovaná položka č. 112101115 – „Vyrúbanie stromu ihličnatého vo svahu do 1,5 priemeru kmeňa na vzdialenosť do 50 m, pri celkovej ploche do 1000 m2“ v sume 19 135,20 Sk s DPH.
Rozhodnutím č. A/2008/16973 zo dňa 19. 12. 2008 bol daný súhlas na výrub 6 ks drevín druhu topoľ. Rozhodnutie určuje podmienky vykonania výrubu v bode I. písm. d/ „dreviny budú pred výrubom označené“.
Kontrolou na mieste bolo zistené, že stromy označené na výrub neboli vyrúbané. Táto položka bola neoprávnene fakturovaná.

b)	FA č. 2801330 bola fakturovaná položka č. 89136464 – „Zavlažovací vozík REMO, napojenie“ v sume 61 880 Sk s DPH.
Kontrolou na mieste bolo zistené, že zavlažovací vozík REMO nebol dodaný. Základnej škole boli dodané  2 ks zavlažovacích stojanov vyrobených dodávateľom Tamix s. r. o. 

c)	FA č. 2801330 bola fakturovaná položka č. 893212111 – „Šachta armatúrna z prostého betónu so stropom z dielcov, vnútorný pôdorys plochy 1,5 m2“ v počte 2 ks v celkovej sume 20 230 Sk s DPH.
Fyzickou kontrolou bolo zistené, že tieto práce neboli zrealizované. Táto položka bola fakturovaná neoprávnene.

d)	FA č. 2801330 bola fakturovaná položka č. PC 000076 – „Záchytné siete z polyetylénu“ v sume 61 880 Sk s DPH.
Fyzickou kontrolou bolo zistené, že tieto záchytné siete neboli dodané. Táto položka bola neoprávnene fakturovaná.

e)	FA č. 2801330 bola fakturovaná položka č. PC 000077b – „Stĺpik pre pletivo RETIC 6m“ v počte 50 ks v celkovej sume 58 310 Sk.
Kontrolou bolo zistené, že na ihrisku ZŠ sa nachádza 20 ks stĺpikov RETIC 6m. Neoprávnene fakturovaná suma za nedodané stĺpiky v počte 30 ks RETIC 6m predstavuje sumu 34 986,00 Sk s DPH. 

Podľa zistení uvedených v bodoch a) až e), dodávateľ neoprávnene fakturoval práce a dodávky  v celkovej sume 198 111,20 Sk.

Ďalej bolo zistené, že boli fakturované práce, ktoré neboli zahrnuté v krycom liste rozpočtu a to:

-	FA č. 2801330 bola fakturovaná položka č. 1354132151 – „Príprava podkladu pieskom“  v celkovej sume 72 256,80 Sk s DPH.

	Fakturované položky za práce vykonané naviac, ktoré neboli zohľadnené v krycom liste rozpočtu a ani zapísané v stavebnom denníku sú uvedené v nasledujúcej tabuľke.
                     Tabuľka č. 5
Faktúra číslo	Kód položky	Názov položky	Množstvo	Cena za  jednotku	Celkom v Sk bez DPH	
					Bez DPH	S DPH	
2801330
	979081111	Odvoz sutiny a vybúraných hmôt na skládku do 1 km	680,673 t	259,4 Sk	176 566,576	210 114,23	
	979081111a	Poplatok za uskladnenie sute	680,673 t	280 Sk	190 588,44	226 800,24	
	979081121	Odvoz sutiny a vybúraných hmôt na skládku za každý ďalší 1 km	680,673 t	9,8 Sk	6 670,5954	7 938,01	
	9790821111	Vnútrostavenisková doprava sutiny a vybúraných hmôt do 10 m	680,673 t	89 Sk	60 579,897	72 090,08	
Celkom	434 405,51	516 942,56	

V.  Inventarizácia majetku 

Základná škola Družicová 4, Košice vykonala ku koncu účtovného obdobia t. j. v zmysle § 16 zákona o účtovníctve č. 431/2002 Z. z. riadnu účtovnú závierku. Z dokladov predložených ku kontrole – zápisov inventarizácií vyplýva, že neboli zistené rozdiely medzi účtovným a fyzickým stavom.

Základná škola eviduje na účte 321 – záväzky po lehote splatnosti za neuhradené faktúry za odber tepla od dodávateľa REMA, s r. o. 

- k 31. 12. 2008   vo výške  1 561 927,92 Sk.

Záväzky pochádzajú z roku 2002 za dodávku tepla pre ústredné vykurovanie a tepla pre prípravu teplej úžitkovej vody.
Okresný súd Košice II rozhodnutím č. k. 33 Cb 260/2002-100 zo dňa 13. 3. 2009 vo veci uplatnenia pohľadávky  1 561 927,92 Sk (51 846,51€) spoločnosti REMA, s. r. o. súdne konanie zastavil.
            
VI.  Kontrola pokladne a pokladničných dokladov

     	Za vedenie finančných prostriedkov v pokladni ZŠ zodpovedá hospodárka ZŠ. Fyzicky výkon účtovníctva uskutočňuje Stredisko služieb škole. Hospodárka ZŠ predkladá v pravidelných intervaloch účtovné podklady na zúčtovanie Stredisku služieb škole.
Kontrolou pokladničných dokladov neboli zistené nedostatky.

Súčasťou  správy je aj stanovisko riaditeľa  školy Družicová 4, Košice zo dňa 15. 10. 2009 k zisteným nedostatkom uvedených v protokole a prijaté opatrenia na ich odstránenia.       

V Košiciach 13. 10. 2009     

                                                                                                   Ing. Richard Hojer 
                                                                                         Hlavný kontrolór mesta Košice